**Albe versuri...**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Albe versuri scriu poeții siluindu-și muzele,

Le recită cu emfază țuguindu-și buzele –

Vor să compenseze ritmul și măsura șchiopătate,

Ocolite cred, din lene, cu-atâta seninătate!

Scriu metafore de-a valma fără nici o legătură,

Abstracționând talentul ce li-i dat de la natură;

Caută cu dinadinsul modernismul ce-i în vogă

Contestând poemul clasic cu un drept ce și-l arogă.

Știu că este loc sub soare pentru orice creatură,

Iar într-o bibliotecă, pentru orice scriitură,

Dar păcatul este mare să vă irosiți talentul

Prinși de modernismul care vă absoarbe ca torentul!